નવરાત્રી અને દશેરા સાથે શક્તિ સંપ્રદાયની દેવીઓની અનેક કથા જોડાયેલી છે. દશેરાની કથા દેવીકથા સાથે રામકથાને પણ જોડે છે. ગુજરાતમાં અંબે માના ગરબા ગાજે, ત્યારે પૂર્વમાં બંગાળમાં દુર્ગા પૂજાની ધૂમ મચે. દરમિયાન એક સંશોધન વાંચવામાં આવ્યું કે સમુહગાનથી શાતા મળે છે. આ વાત વિચિત્ર પ્રકારના સ્ટેપ કરીને ગ્રુપમાં કૂદાકૂદ કરનારી પેઢીને નહીં સમજાય, પણ ગોળાકારમાં ગરબો ગાતા ગાતા ઘૂમનારી નારીને ખ્યાલ આવશે કે કેવો આનંદ મળતો હોય છે. સમુહગાનને કારણે હૃદયના ધબકારા અને શ્વાસોશ્વાસ એક સમાન થાય છે અને તેના કારણે શરીરની ગતિવિધિઓ પણ લયમાં આવે છે.